ธปท.ประกาศขายที่สมุทรปราการ300ไร่
ธปท.ประกาศประมูลขายที่ดินกว่า 300 ไร่ ในจ.สมุทรปราการ เปิดซองหาผู้ชนะ 27ก.ย.นี้
30 ก.ค. 2553

ธปท.ประกาศประมูลขายที่ดินกว่า 300 ไร่ ในจ.สมุทรปราการ เปิดซองหาผู้ชนะ 27ก.ย.นี้
ธนาคารแห่งประเทศไทย (ธปท.) ประกาศประมูลขายทรัพย์สิน ซึ่งเป็นที่ดินเปล่าโฉนดที่ดินเลขที่ 67056 ต.บางเสาธง อ.บางพลี จ.สมุทรปราการ เนื้อที่ 299 -2 -10 ไร่ โดยเปิดขายแบบประมูลได้ตั้งแต่วันที่ 16-30 ส.ค.นี้ ในราคาฉบับละ 1,000 บาท อย่างไรก็ตามผู้สนใจเข้าประมูลต้องวางหลักประกันการเสนอราคาซื้อทรัพย์สิน เป็นวงเงิน 51.22 ล้านบาทด้วย 
ทั้งนี้ ในการประมูลธปท.จะทำการเปิดซองการเสนอราคา เพื่อหาผู้ชนะในวันที่ 27 ก.ย.ปีนี้ อย่างไรก็ตามผู้สนใจเข้าประมูลซื้อที่ดินแปลงดังกล่าวของธปท.ต้องปฏิบัติตามขั้นตอนปฏิบัติอย่างเคร่งครัด และในกรณีผู้สนใจไม่สามารถมาแสดงตัวได้เอง ต้องทำหนังสือมอบอำนาจให้ผู้ที่มาดำเนินการแทนด้วย 
ที่สำคัญในกรณีที่ปรากฏข้อเท็จจริงภายหลังว่าผู้เข้าประกวดราคารายใดมีคุณสมบัติต้องห้ามข้างต้น ธปท.ขอสงวนสิทธิในการพิจารณาตัดสิทธิได้  คาดว่าสาเหตุส่วนหนึ่ง ที่ธปท.ตัดสิทธิ์ผู้ประมูลที่ขาดคุณสมบัติน่าจะเป็นเพราะกลัวประวัติศาสตร์ซ้ำรอยการขายที่ดินของกองทุนฟื้นฟูฯ ที่มีคุณหญิงพจมาน ณ ป้อมเพชร อดีตภรรยาพ.ต.ท.ทักษิณ ชินวัตร ที่เข้าร่วมประมูลซื้อ ซึ่งมีปัญหาขัดกฎหมายมีคดีอยู่ในกระบวนการพิจารณาของศาลมาจนถึงทุกวันนี้